text: Regionsrådsformands afløser melder sig klar
  02 januar 2017 kl. 14.08
  35-årige Anders Kühnau (S) stiller op som formand for Region Midtjylland, når Bent Hansen (S) forlader regionsrådet efter valget i november.
  Mandag meddelte den 68-årige regionsrådsformand Bent Hansen (S), at han ikke genopstiller til Region Midtjylland ved næste valg.
  - Min konklusion er klar og endegyldig: jeg stiller ikke op. Jeg føler mig fortsat på toppen og vil derfor påbegynde en ny fase i mit liv med gåpåmod og stor livslyst, skriver Bent Hansen i en pressemeddelelse.
  Anders Kühnau, gruppeformand (S) og 1. viceregionsformand, Region Midtjylland: "Jeg er klar til at stille op som Bent Hansens afløser. Men det er jo en demokratisk proces."
  Efter 35 år i regionalpolitik siger Bent Hansen nu stop, men bliver siddende perioden ud. Den mulige afløser, 35-årige gruppeformand og 1. viceregionsformand i Region Midtjylland Anders Kühnau (S), melder sig nu klar.
  - Jeg er klar til at stille op som Bent Hansens afløser. Men det er jo en demokratisk proces, og hvis jeg skal vælges, sker det på Socialdemokraternes repræsentantskabsmøde i slutningen af april. Jeg har ikke hørt om andre socialdemokratiske kandidater, men det kan jo komme, siger Anders Kühnau til TV SYD.
  Politisk vil Kühnau fastholde Bent Hansens kurs.
  - Jeg vil kaste al min energi ind i arbejdet, og jeg er klar på, at jeg får meget at se til og får en fyldt kalender, hvis jeg bliver valgt som spidskandidat. Jeg er allerede i dag fuldtidspolitiker, forklarer Anders Kühnau.
  Han ser også gerne, at der kommer et mere sammenhængende sygehusvæsen i Region Midtjylland.
  - Vi skal tænke meget mere i sammenhæng og meget mindre i matrikler. Folk skal kunne få det samme behandlingstilbud, uanset hvor de bor. Der skal være mere samarbejde på tværs af sygehusene.
  Bent Hansen har ikke en decideret drejebog for fremtiden. Men der er planer for den første tid efter farvellet til politik.
  Bent Hansen, formand (S), Region Midtjylland: "Min konklusion er klar og endegyldig: jeg stiller ikke op. Jeg føler mig fortsat på toppen og vil derfor påbegynde en ny fase i mit liv."
  - Det vil i første omgang gå ud over min familie, særligt mine syv børnebørn, som jeg vil følge tæt i alle deres gøremål. Jeg vil nyde selv at styre min kalender, ikke læse dagsordener og mødemateriale weekender og aftener. Jeg tænker tilbage på de 35 år med glæde og taknemmelighed, slutter Bent Hansen.
  Blå bog: Anders Kühnau
  35 årSocialdemokratisk gruppeformand og 1. viceregionsformand i Region MidtjyllandYngste medlem af regionsrådet i Region MidtjyllandSidder i regionens forretningsudvalg og Det rådgivende udvalg vedrørende hospitalsområdetFormand for Danske Regioners løn- og praksisudvalgSidder i byrådet i Horsens for SocialdemokratietBor i Stensballe med sin kone og parrets to børn
  
  
  Blå bog: Bent Hansen
  68 årUddannet cand.mag. i samfundsfag og historie fra Aarhus Universitet i 1976Fra 1978 til 1990 ansat som gymnasielærer ved Viborg KatedralskoleI 1982 valgt ind i Viborg Amtsråd for SocialdemokratietFra 1990 og frem til amternes nedlæggelse i 2006 amtsborgmester i amtsrådet i ViborgFra 2006 valgt som formand for Region MidtjyllandSamtidig formand for regionernes sammenslutning, Danske Regioner​Søn af banearbejder Åge Hansen og stationsbestyrer Nicoline HansenFødt i Them - bor i Højbjerg ved Aarhus
  
  